b'\n_START_ARTICLE_\nGentamicin\n_START_PARAGRAPH_\nGentamicin, ki se prodaja pod tr\xc5\xbenim imenom Garamycin, je antibiotik, ki se uporablja za zdravljenje ve\xc4\x8d vrst bakterijskih oku\xc5\xbeb. Te vklju\xc4\x8dujejo kostne oku\xc5\xbebe, endokarditis, medeni\xc4\x8dne vnetne bolezni, meningitis, plju\xc4\x8dnico, oku\xc5\xbebe se\xc4\x8dil in sepso. Za gonorejo ali klamidijske oku\xc5\xbebe ni u\xc4\x8dinkovit. Lahko se ga daje intravensko, z injiciranjem v mi\xc5\xa1ico ali topi\xc4\x8dno. Topi\xc4\x8dne oblike se lahko uporabljajo pri opeklinah ali oku\xc5\xbebah zunaj o\xc4\x8desa. V razvitem svetu se pogosto uporablja le dva dneva, dokler se ne dolo\xc4\x8di bakterijskih kultur, s tem pa tudi, na katere antibiotike so ob\xc4\x8dutljive. Potreben odmerek je treba spremljati s testiranjem krvi._NEWLINE_Gentamicin lahko povzro\xc4\x8di te\xc5\xbeave z notranjim u\xc5\xa1esom in z ledvicami. Problemi z notranjim u\xc5\xa1esom vklju\xc4\x8dujejo te\xc5\xbeave z ravnote\xc5\xbeje in s sluhom. Te so lahko trajne. V primeru uporabe med nose\xc4\x8dnostjo lahko \xc5\xa1koduje otroku, medtem ko je varen za uporabo med dojenjem. Gentamicin spada med aminoglikozide in deluje tako, da bakterijam prepre\xc4\x8di proizvodnjo proteinov._NEWLINE_Odkrit je bil leta 1963. Izdelan je iz bakterij Micromonospora purpurea. Nahaja se na seznamu osnovnih zdravil Svetovne zdravstvene organizacije in spada med naju\xc4\x8dinkovitej\xc5\xa1e in najvarnej\xc5\xa1e u\xc4\x8dinkovine, ki so potrebne v zdravstvenem sistemu. Na voljo je tudi kot generi\xc4\x8dno zdravilo.\n_START_SECTION_\nMedicinska uporaba\n_START_PARAGRAPH_\nGentamicin deluje proti \xc5\xa1irokemu spektru predvsem gramnegativnih bakterij kot so Pseudomonas, Proteus, Escherichia coli, Klebsiella pneumoniae, Enterobacter aerogenes, Serratia in grampozitivni stafilokoki. Uporablja se pri zdravljenju oku\xc5\xbeb dihalnih poti, se\xc4\x8dil, krvi, kosti in mehkih tkiv, ki jih povzro\xc4\x8dijo te ob\xc4\x8dutljive bakterije._NEWLINE_Ni zadostnih dokazov v podporo uporabi gentamicina kot prve vrste zdravljenja pri oku\xc5\xbebi z Neisserio gonorrheo. Ne uporablja se za oku\xc5\xbebe z Neisserio meningitidis ali Legionello pneumophilo zaradi tveganja, da bi oseba pre\xc5\xa1la v \xc5\xa1ok zaradi lipidnega endotoksina, ki ga izlo\xc4\x8dajo nekatere gramnegativne bakterije. U\xc4\x8dinkovit pa je proti Yersinii pestis in njenim sorodnim bakterijam ter Franciselli tularensis, ki povzro\xc4\x8da tularemijo predvsem pri lovcih._NEWLINE_Nekateri mikroorganizmi, ki so predstavniki Enterobacteriaceae, Pseudomonas spp., Enterococci, Staphylococcus aureus in drugi stafilokoki, so v razli\xc4\x8dno odporni na gentamicin sulfat.\n_START_SECTION_\nMehanizem delovanja\n_START_PARAGRAPH_\nGentamicin je baktericidni antibiotik, ki deluje tako, da nepovratno ve\xc5\xbee 30S podenoto bakterijskega ribosoma, s \xc4\x8dimer prekine sintezo beljakovin. Ta mehanizem delovanja je podoben tudi drugim aminoglikozidom.\n_START_SECTION_\nKomponente\n_START_PARAGRAPH_\nGentamicin je sestavljen iz \xc5\xa1tevilnih povezanih gentamicinskih sestavin in frakcij, ki imajo razli\xc4\x8dno stopnjo protimikrobne u\xc4\x8dinkovitosti. Glavne sestavine vklju\xc4\x8dujejo dele kompleksa gentamicina C: gentamicin C1, gentamicin C1a in gentamicin C2, ki predstavljajo pribli\xc5\xbeno 80% gentamicina in za katere so ugotovili, da imajo najvi\xc5\xa1jo antibakterijsko aktivnost. Gentamicin A, B, X in \xc5\xa1e nekaj drugih sestavljajo preostalih 20% gentamicina in imajo ni\xc5\xbejo antibakterijsko aktivnost kot kompleks gentamicina C. Natan\xc4\x8dna sestava danega vzorca ali serije gentamicina ni natan\xc4\x8dno opredeljena, raven sestavin gentamicina C ali drugih sestavin v gentamicinu pa se lahko razlikuje od serije do serije, odvisno od proizvajalca gentamicina ali postopka izdelave. Zaradi teh razlik v seriji je te\xc5\xbeko prou\xc4\x8diti razli\xc4\x8dne lastnosti gentamicina, vklju\xc4\x8dno s farmakokinetiko in ob\xc4\x8dutljivostjo mikroorganizmov nanj, \xc4\x8de gre za neznano kombinacijo kemi\xc4\x8dno povezanih, vendar razli\xc4\x8dnih spojin.\n_START_SECTION_\nKontraindikacije\n_START_PARAGRAPH_\nGentamicina se ne sme uporabljati pri osebi, ki je v preteklosti do\xc5\xbeivela anafilakti\xc4\x8dni \xc5\xa1ok ali drugo resno toksi\xc4\x8dno preob\xc4\x8dutljivostno reakcijo na gentamicin ali drugi aminoglikozid.'